Busstaking: Nuwe aanbod onder besprekingPendelaars in Philippi in Kaapstad wag op taxi’s te midde van ŉ landswye staking deur busbestuurders (18 April 2018). Foto: Ayanda Ndamane/ANA Die South African Transport and Allied Workers Union (Satawu) het Donderdag met busmaatskappye vergader om ŉ nuwe aanbod te bespreek wat moontlik ŉ einde kan bring aan die nasionale busstaking. Dit kom nadat bestuurders die verbeterde aanbod Maandag van die hand gewys het. “Ons kan nog nie die besonderhede [van die gesprek] bekend maak voordat ons terug gerapporteer het aan ons lede nie,” het Zanele Sabele, woordvoerder van Satawu gesê. Volgens Sabele sal al die vakbonde Vrydag om 15:00 ŉ perskonferensie in Kempton Park hou. Die bedingingsraad en die kommissie vir konsiliasie, mediasie en arbitrasie (CCMA) het ŉ aanbod van 8,75% vir die eerste jaar en 8,25% vir die tweede jaar voorgestel. Dit is nou amper ŉ maand sedert die staking ŉ aanvang geneem het. Werkers het aanvanklik ŉ 12% verhoging geëis wat hulle intussen tot 9% verminder het. Werkgewers het voorheen voet by stuk by hul aanbod van 8% in die eerste jaar en 8,5 % in die tweede jaar gehou. Die staking het op 18 April begin.